Ego Willelmus Desreez, miles, universis et singulis notum facio quod universe res, quas habebam vel habere debebam [in] riveria Deuugne et in finagio vel decanaria de Volenay, sunt de parte hereditaria Petri, filii mei, quam eidem contuli et concessi; que omnia de voluntate et assensu meo cepit in feodum et casamentum a nobili viro Johanne, comite Burgundie et domino Salinensi, et ejus uxore, nobili domina filia quondam Roberti de Cortenay, et eorum heredibus ex predicta domina procreatis. In hujus rei testimonium, presentes litteras sigillo meo sigillavi, et ad preces meas venerabilis pater Willermus, Bisuntinus archiepiscopus, sigillum suum cum sigillo meo apposuit presentibus ad testimonium hujus rei. Actum anno Domini Mº CCº quinquagesimo secundo, mense julii.